Broj: 711-I-2287-M-430/22-02-23

Zagreb, 15. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Marije Šarić, gradonačelnice Grada Pleternice**,za davanjem mišljenja Povjerenstva, na 194. sjednici, održanoj 15. studenoga 2022., daje sljedeće

**MIŠLJENJE**

1. **Sukladno odredbama ZSSI-a, nema zapreke da se udruzi, kojoj je predsjednik brat obveznice** **Marije Šarić, gradonačelnice Grada Pleternice,** **financiraju i ugovaraju programi i/ili projekti od interesa za opće dobro od strane Grada Pleternice, ako su za to ispunjeni uvjeti sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, br. 26/15. i 37/21.) te pod jednakim uvjetima kao i svim drugim udrugama.**
2. **Povjerenstvo ukazuje obveznici Mariji Šarić da je sukladno članku 9. ZSSI-a, u cilju sprječavanja nastanka stvarnog sukoba interesa, dužna izuzeti se od svakog pa i posrednog oblika sudjelovanja u provedbi postupaka iz točke I. izreke ovoga mišljenja, a posebice od donošenja odluke o financiranju odnosno potpisivanja ugovora o financiranju udruge te je dužna za obavljanje navedene radnje ovlastiti drugu osobu.**
3. **Ukazuje se obveznici Mariji Šarić na obvezu da, u svrhu očuvanja vlastitog integriteta i jačanja transparentnosti u obnašanju javnih dužnosti, službenicima i drugim osobama koje bi poduzimali radnje u postupku iz točke I. izreke ovoga mišljenja deklarira okolnost da će se udruzi kojoj je predsjednik njezin brat financirati programi i/ili projekti, kao i da o tome obavijesti javnost putem službene internetske stranice Grada Pleternice.**

Obrazloženje

Zahtjev za davanjem mišljenja Povjerenstva podnijela je Marija Šarić, gradonačelnica Grada Pleternice. U knjigama ulazne pošte Povjerenstva zahtjev je zaprimljen 7. studenoga 2022. pod poslovnim brojem 711-U-8689-M-430/22-01-2, povodom kojeg se vodi predmet broj M-430/22.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici. Sukladno navedenom, Marija Šarić, kao gradonačelnica Grada Pleternice, obveznica je primjene ZSSI-a.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositeljica navodi da Grad Pleternica u smislu članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, br. 26/15. i 37/21.) provodi javni natječaj za financiranje programa i projekata udruga na temelju kojeg se zaključuje ugovor i dodjeljuju financijska sredstva te postavlja pitanje kako postupiti u situaciji kada je predsjednik udruge povezana osoba s gradonačelnicom odnosno član obitelji gradonačelnice – brat. Nastavno na navedeno, obveznica moli pojašnjenje u situaciji iz članka 6. stavka 3. podstavka 4. Uredbe kada se prema mišljenju nadležnog povjerenstva jednokratno dodjeljuju financijska sredstva do 5.000,00 kuna odlukom bez objavljivanja javnog natječaja.

Sukladno članku 2. stavku 2. ZSSI-a sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 3. ZSSI-a propisano je da je u smislu toga Zakona član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika dok je točkom 6. propisano da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 7. stavkom 1. točkom c) ZSSI-a propisana je zabrana zlouporabe posebnih prava obveznika koja proizlaze ili su potrebna za obavljanje dužnosti, dok je točkom i) propisana zabrana obveznicima da na koji drugi način koriste položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 9. stavkom 1. ZSSI-a propisano je da, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba odnosno poslodavaca kod kojih je bio u radnom odnosu u posljednje dvije godine prije stupanja na dužnost.

Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge utvrđeni su kriteriji, mjerila i postupci koje nadležna tijela državne uprave, Vladini uredi i tijela te druge javne institucije, raspolažući sredstvima iz javnih izvora, primjenjuju prilikom financiranja i ugovaranja programa i/ili projekata od interesa za opće dobro koje provode udruge. Kriterije, mjerila i postupke iz navedene Uredbe na odgovarajući način primjenjuju i jedinice lokalne i područne (regionalne) samouprave kada iz javnih izvora financiraju programe i projekte udruga, te doniraju, odnosno sponzoriraju udruge, ako posebnim propisom nije drugačije uređeno.

Člankom 6. stavkom 1. navedene Uredbe propisano je da se financiranje programa i projekata provodi putem javnog natječaja čime se osigurava transparentnost dodjele financijskih sredstava i omogućava dobivanje što većeg broja kvalificiranih prijava, odnosno odabir najkvalitetnijih programa i projekata te se šira javnost obavještava o prioritetnim područjima djelovanja, a stavkom 3. istoga članka navedene Uredbe propisani su slučajevi i uvjeti pod kojima se financijska sredstava mogu dodijeliti izravno bez objavljivanja javnog natječaja te je podstavkom 4. propisano da se sredstva mogu dodijeliti izravno kada se prema mišljenju nadležnog povjerenstva jednokratno dodjeljuju financijska sredstva do 5.000 kuna za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih u proračunu za financiranje svih programa i projekata udruga.

Nastavno na sve navedeno, Povjerenstvo ističe da je brat obveznice, kao član obitelji obveznice, i povezana osoba s obveznikom u smislu odredbi ZSSI-a, međutim, uslijed navedene okolnosti udruga kojoj je predsjednik brat obveznice ne može biti isključena ili ograničena od prava na financiranja programa i projekata koje provodi, već ista prava ima pod jednakim uvjetima kao i druge udruge.

Povjerenstvo ukazuje obveznici kako bi se u slučaju njezina sudjelovanja, kao gradonačelnice Grada Pleternice, u postupku financiranja i ugovaranja programa i projekata udruge kojoj je njezin brat predsjednik, našla u stvarnom sukobu interesa. Stoga je obveznica dužna izuzeti se od svakog, pa i posrednog oblika sudjelovanja u navedenom postupku te je dužna za poduzimanje eventualnih radnji u postupku ovlastiti drugu osobu.

Obveznica je uvijek pozvana ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznica, u cilju očuvanja vlastitog integriteta i jačanja transparentnosti u obnašanju javne dužnosti, dužna svim službenicima ili drugim osobama, koji će poduzimati radnje u postupku financiranja i ugovaranja programa i projekata od interesa za opće dobro koje provode udruge prema odredbama Uredbe, deklarirati okolnost da se financijska sredstva dodjeljuju udruzi čiji je predsjednik njezin brat te o tome obavijestiti javnost putem službene internetske stranice Grada Pleternice. Na taj način skreće se pažnja osobama koje poduzimaju radnje i odlučuju u postupku, ali i zainteresiranoj javnosti, na potrebu kontrole provedbe predmetnog postupka te, ako dođe do dodjele financijskih sredstava, na potrebu provođenja nadzora nad dodjelom istog.

Primjenom instituta izuzimanja u navedenoj situaciji otklanja se sumnja da je obveznica koristila položaj gradonačelnice u cilju postizanja probitka povezane osobe. Obveznica se pritom također dužna izuzeti od bilo kakvog postupanja ako bi se nakon eventualnog donošenja odluke o financiranju odnosno sklapanja ugovora o financiranju, našla u situaciji odlučivanja o pravima, obvezama i interesima udruge kojoj je predsjednik njezin brat u pogledu izvršavanja spomenute odluke odnosno ugovora.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Marija Šarić, elektroničkom dostavom
2. Objava na internetskoj stranici Povjerenstva
3. Pismohrana